Inhegtenisneming lei tot groot perlemoenvondsVan die perlemoen waarop beslag gelê is. Foto: Verskaf Die inhegtenisneming van twee buitelandse mans het tot die beslaglegging op perlemoen van nagenoeg R15 miljoen gelei. Lt.kol. Andrè Traut, provinsiale polisiewoordvoerder van die Wes-Kaap, het gesê die buitelanders, ŉ 20-jarige Chinees en ŉ 30-jarige Zimbabwiër, is Sondag op ŉ perseel in Talentstraat in Parow in Kaapstad in hegtenis geneem nadat die polisie op inligting gereageer het. “Perlemoen van nagenoeg R5,4 miljoen is op dié perseel in die mans se besit gevind. Ná die mans se inhegtenisneming is die polisie na ŉ adres in Watsoniastraat in Tygerdal gelei waar perlemoen met ŉ geskatte waarde van R9,5 miljoen gevind is,” het Traut gesê. Die polisie het ook beslag gelê op toerusting wat gebruik word om perlemoen te verwerk en uit te droog. “Geen inhegtenisnemings is by die tweede perseel gemaak nie en die persone wat hier verantwoordelik vir bedrywighede is, word nog gesoek. Ons beskou die suksesse as ŉ stap nader om onwettige perlemoenhandel in die Wes-Kaap hok te slaan.” Die twee verdagtes moet binnekort in die Bellville-landdroshof verskyn.